Jankovics Marcell 


Szent László tisztelete 


m László-nap. A baráti társaság szobrászból, festőből, ré- 
gészből, iranistából, aki egyben művészettörténész, fil- 
mesből, két néprajzosból, három , civilből" és belőlem áll 
(ül). A régész teszi föl a kérdést, kit tisztelünk Szent Lász- 
lóban: a szentet, a királyt, a lovagot? Azt hiszem, a lovag 
és a király hangzott válaszként. A katona és a mondák 
hőse föl sem merült. Talán azért, mert e két szerepét a 
kérdező és válaszolók a lovagnak tudták be. E három sze- 
rep nem fedi egymást, és László nagy hadvezér volt, kato- 
nai sikereit zömmel hercegként szerezte, és jelesebb 
mondái, legendái is a hadvezért éneklik meg. Nem mond- 
tam, de engem mint a mondák hőse foglalkoztatott és 
foglalkoztat ma is. 

A fölsorolt szerepek nem szálazhatók szét egymástól. 
Nézőpont (elfogultság) kérdése, hogy kultuszában mit 
emelünk ki a fölsoroltak közül. A történészek főleg a ki- 
rályt és a hadvezért látják benne (= történelmi szerep), a 
katolikus egyház a szentet (vallási szerep), a kultikus sze- 
rep szerintem a mondai hősé. Lovaggá, úgy tartják, Nagy 
Lajos király ,ütötte", azaz állította nemesei elé lovagi 
mintaképpé, és a korszellem, valamint a mondái, legen- 
dái formálták azzá. Tagadhatatlan, hogy másik három 
alakítása" nélkül nem lett volna belőle az sem. 


Nézzük időrendben! 


A hadvezér 
Katona a Salamonnal vívott fiatalkori harcokban válik 
belőle. Megegyeznek, Salamon marad a király, László és 
fivérei hercegségek urai lesznek. László Biharé. 1068-ban 
közös erővel győzik le az erdélyi Kerlés hegyénél a Mold- 
va felől támadó úzokat. E csatából nő ki a leányrabló po- 
gány kunnal vívott párviadal mondája. 

1071-ben a besenyők görög biztatásra betörnek a Sze- 
rémségbe, és gazdag zsákmánnyal távoznak. A hír halla- 
tán a magyarok elfoglalják a bizánci birtokban lévő Nán- 
dorfehérvárt és Szerém várát. Salamon és Géza összetűz 


a hadizsákmányon. 


1072-ben a bizánciak visszafoglalják Nándorfehérvárt. 
Megtorlásul Salamon és Géza hadai betörnek bizánci te- 
rületre és Nisig hatolnak. László nem vesz részt a hábo- 
rúban. Látszólag béke van a családban, de közben élénk 
diplomáciai tevékenységet folytatnak egymás ellen. Sa- 
lamon német seregeket hív segítségül, László és Lambert 
herceg pedig orosz, cseh és lengyel segítség után jár. Géza 
és László elnyeri VII. Gergely pápa támogatását, akinek 
ellentétei IV. Henrik császárral hamarosan invesztitúra- 
harcba torkolltak. 

1074-ben ismét kitör a belháború. Előbb Salamon győ- 
zi le Géza herceg seregét. Ezután László Ottó morva her- 
ceg csapataival csatlakozik Géza hadához. Mogyoródnál 
döntő vereséget mérnek Salamonra, aki a nyugati határ- 
szélre menekül. Lászlót haditettei már ekkor rendkívül 
népszerűvé tették. Mogyoród is legendák forrása lesz. 

Géza a győzelem után elfoglalja a trónt, de a koroná- 
zást halogatja, hiszen Salamon személyében koronás 
királya van az országnak. László a bihari dukátus birto- 
kában szolgálja fivérét. Szükség is van rá: Salamon még 
ez év nyarán császári sereggel támad. László állítja meg 
Nyitránál. 

A trónviszály a pápa és a császár küzdelmének a részé- 
vé válik. Géza rövid uralkodása alatt marad a patthelyzet: 
Moson és Pozsony Salamon birtokában marad. A várost 
ostromló László és Salamon között kis híján párbajra 
került sor. Salamon megfutamodik, nem gyávaságból és 
nem azért, mintha bajvívóként alábbvalóbb lenne, hanem 
mert — újabb legenda — László feje fölött véres karddal 
hadonászó angyalt pillant meg. Ezzel mintegy elismeri, 


hogy nem ő, hanem unokafivére az ég által kiválasztott. 


A király 

1077-ben Géza király váratlanul elhunyt. Két kiskorú 
fiúgyermek marad utána, Kálmán és Álmos herceg. Még- 
is László követi a trónon. Mai fogalmak szerint puccsal 


szerzi meg a hatalmat a még élő Salamon királlyal és 

Géza fiaival szemben. Érdemei magyarázzák, miért nem 
rótta föl neki az utókor. Nem törekszik a formális hata- 
lomra. Az elűzött Salamon király életében nem koronáz- 


tatja meg magát: 


„akarata ellenére választották királlyá a magyarok. 
Sohasem tette föl fejére a koronát, mertinkább meny- 
nyei koronára áhítozott, semmint még élő király földi 
koronájára." 

Képes Krónika, 1360. k. 


Más egyeduralkodó sajtója hasonlóan hárfázik. Ő maga 


viszont így nyilatkozott erről: 


„bűnös ember vagyok, hiszen a földi hatalmat a leg- 
súlyosabb bűnök nélkül nem lehet gyakorolni." 


László király levele a montecassinói apáthoz, 1091. 


1080-ban Salamon meghódol előtte, hazatérhet, királyi 
jövedelmet kap, de önálló országrészt, hatalmat nem. Sa- 
lamon azonban nem nyugszik, összeesküvést sző László 
ellen, aki ezért a visegrádi várba csukatja. 

Sikerül Szent István államát helyreállítania és megszilár- 
dítania. Nemcsak győztes hadvezérként, törvényhozóként 
is. István után ő az első, aki törvényt alkot. A pogányláza- 
dások és a belső harcok alaposan szétzilálták a közrendet. 
Drákói törvényei nem válnak legendák, kultusz tárgyává. 
Nem csoda. 

Megreformálja a pénzverést. A magyar dénárok érté- 
ke eléri a nemzetközi fizetőeszköznek számító bizánci 
aranysolidusét. A király(ság) hasznára fordítja a külke- 
reskedelmet. Haszna van a vámból, a sóból, neki adóznak 
a betelepültek. A belkereskedelem terén az a változás, 
hogy a vasárnap többé nem lehet vásárnap - ezt szent 
voltának tudták be -, viszont a hétközi vásárok elszapo- 
rodtak. Ennek emlékei hétköznapneveket tartalmazó 
helyneveink. A pénzügyi reform gazdasági fölvirágzást 
hozott, és példát mutat a távoli jövőnek is, ám ezekről a 
sikerekről sem szólnak a legendák. 

Külpolitikája az ország függetlenségét szolgálja, és 
tekintélyét emeli. A nagyhatalmak között egyensúlyoz. 
Sem a császár, sem a pápa hűbérúrságát nem fogadja el. 
Az egyház hatalmát csak lelki síkon ismeri el, a világi 
hatalomért való versengését elítéli. A német belharcok- 
ban először IV. Henrik császár ellenfeleit támogatja. 
1079-ben feleségül veszi a német ellenkirály, Rheinfeldi 
Rudolf leányát, Adelheidet. E házasságból három leá- 
nya születik. Köztük Iréné, becenevén Piroska, az utóbb 


szentté avatott bizánci császárné. 


1091 tavaszán, Zvonimir horvát király halála után, nő- 
vérének, a gyermektelen özvegy királynőnek a hívására 
elfoglalja Horvátországot. A magyar királyság fennállása 
óta ez az első tartós hódítás. II. Orbán pápa nem hagyja 
jóvá. A király ezért átpártol IV. Henrikhez, és III. Kele- 
ment, a ravennai ellenpápát ismeri el. Sem az okos hinta- 
politika, sem a római pápa semmibevétele nem lesz for- 


rása legendáknak. 


A horvátországi hadjáratot a Bizánc által felbiztatott 
kunok betörése miatt meg kellett szakítania. László- 
nak sikerül a támadókat legyőznie. Ezt követően betör 
Bizánc területére, és elfoglalja a Morva és a Drina fo- 
lyók közti földet, Szerémet és Nándorfehérvárt. A bi- 
zánci császár egy év múlva visszafoglalja az elveszített 
területeket, és ismét ránk uszítja a kunokat. Lászlónk 
visszaveri őket. Mivel a terebovlji orosz fejedelem se- 
gítette a kunokat, László még ebben az évben büntető 
hadjáratot vezet orosz földre. 1094-ben a lengyel bel- 
viszályokba is beavatkozik. A lengyel fejedelmet, Sala- 
mon özvegyének második férjét segíti, és Krakkóban 
kikényszeríti a felek megbékélését. Katonáskodás és a 
kunok: ez a két téma az, amely legendáiban és a nép- 
mondákban vissza-visszatér. 

Betelepíti Erdélyt. A nyugati gyepűket őrző székelye- 
ket átköltözteti Biharba, majd innen fokozatosan a keleti 


határra, annak védelmére. Élete végén külföldi biztatás- 
ra elvállalja az első keresztes hadjárat vezetését. 1095 
húsvétjára kibocsátott dénárjára olyan keresztet veret, 
amilyet utóbb a keresztesek viselnek majd. Az időköz- 
ben kitört cseh trónviszály azonban arra készteti, hogy 
rokonának, a cseh Ottó herceg fiának nyújtson katonai 
segítséget II. Bfetiszláv cseh király ellen. E hadjáratban 
betegszik és hal meg Nyitrán, 1095. júl. 29-én. 
Utódjául eredetileg a horvát királynak megtett ifjabb 
herceget, Álmost jelölte, míg 
Kálmánból váradi püspököt 
kreált. Kálmán II. Orbán 
pápa híve volt, ezért szem- 
befordult vele, és Lengyel- 
országba szökött. A haldokló 
László belátja tévedését, és 
Kálmánt teszi meg örökösé- 
nek. Ezzel visszanyeri Róma 
jóindulatát. 
Uralkodását 


László nem csak testben 


megítélve 


emelkedett ki egy fejjel elő- 
dei, kortársai és utódai közül. 
Az Árpád-kor végig hangos 
a trón körüli csetepatéktól, 
amit a hatalmas szomszédok igyekeztek kihasználni, és 
minden hasonló alkalommal csak erőskezű uralkodó tu- 
dott belső és külső békét teremteni. Mindemellett tudott 


nagyvonalú és mértékletes lenni. 


A szent 

Gondolhatnánk, már csak a szent és a kultusz szavak 
közti tartalmi kapcsolat okán, hogy László szentségé- 
nek köszönheti kultuszát. Ez tagadhatatlanul így is van, 
legalább a katolikusok körében. Az egyház és a királyi 
utódok mindent megtettek ezért. Katolikus és katoli- 
kus többségű országokban a legutóbbi időkig az ország 
rangját emelték a szentjei a világ és saját katolikusainak 
szemében. Mennél többen voltak és mennél rangosabb 
személyek, annál inkább. A magyar katolikusok ma is 
büszkén mondogatják, hogy a királyi dinasztiák közül az 
Árpád-ház adta a legtöbb szentet a világnak. 

Méltó volt a szentségre. Nem föltárhatatlan életszent- 
sége okán, hanem mint szentté avató, egyházi szervezete- 
ket alapító, templomokat építtető király. 1083-ban szent- 
té avattatja mások mellett István királyt és Imre herceget. 
Az ő uralkodása idején még saját hatáskörben avathatott 
szentté egy uralkodó bárkit. Ez a tett, mely legalább any- 


nyira politikai lépés, mint jámbor cselekedet, és amely 


nagylelkűségről tanúskodik a nagyapját megvakíttató 
Istvánnal szemben, szerepet játszik majd az ő majda- 
ni szentté avatásában. Egyidejűleg kegyes gesztusként 
szabadon engedi Salamont. Egy Salamon-párti legenda 
szerint addig nem tudták megmozdítani az István sírját 
borító kőlapot, amíg a trónfosztott király ki nem szaba- 
dult. Sokra ment vele. 

Lászlónak hosszú uralkodása adott rá módot, hogy 
nagyszámú egyházi alapítást tegyen. Bihari hercegként 


megalapítja Nagyváradot, s a bihari püspökséget oda he- 
lyezi át. Még a szentté avatás kezdetén, Szent István sír- 
jának megnyitásakor szembesül azzal, hogy a király jobb 
karja hiányzik. Amikor kiderül az igazság, megalapítja a 
szentjobbi apátságot, s a fejévé a Szent Jobbot ellopó Mer- 
kúr prépostot teszi meg. Ez az epizód mutatja, milyen re- 
mekül bánik az egyház képviselőivel. Feltételezett ősének, 
Koppánynak a birtokán megalapítja a somogyvári bencés 
apátságot. Bártfán ciszter apátságot alapít Szent Egyed 
nevére. Az alapkőletételen a francia Saint Gilles-i anyamo- 
nostor főapátja is jelen van. Somogyvár és Bártfa szerzete- 
sei franciák voltak, és francia szolgálónépek falvai települ- 
tek a kolostorok mellé, kézművesekkel. A Bártfa nevében 
és címerében szereplő bárd az ő attribútuma. A megüre- 
sedett horvát trón elfoglalása helyett megalapítja a zágrábi 
püspökséget, és elrendeli a székesegyház építését (1091). 
Az 1092-es szabolcsi zsinaton hozott I. törvény negyven 
cikkelye egyházi és az egyháznak kedvező rendelkezése- 
ket tartalmaz. A fölsoroltak elegendők voltak, hogy szentté 
avassák. Világi részről honvédő hadvezérsége, a törvényes 
rendet helyreállító uralkodása megerősítette a szándékot. 
A somogyvári apátságban temették el, majd amikor 
a nagyváradi székesegyház elkészült, oda vitték át, ahol 
sírja kultuszhely lett. Halálának 100. évfordulóján III. 

Béla király kezdeményezte szentté avatását. Ekkor már 
a szentté avatás pápai hatáskörbe tartozott. III. Celesz- 
tin pápa két bíborost küldött Béla kérésére, hogy a király 
váradi sírjánál megesett csodákat fölülvizsgálják. Több 
csodás gyógyulás tanúi lehettek, de egy égi jel győzte 
meg végképp a két csodaszakértőt. 1192. június 27-én fé- 
nyes csillag gyúlt ki a székesegyház fölött, s ragyogott két 
órán át. Ereklyéit még aznap kiemelték, és oltárra helyez- 
ték. Névünnepét ezen a napon, és nem halála, „mennyei 
születése" napján üljük. Földi maradványaival együtt te- 
mették vissza zafírköves aranygyűrűjét és az aranyláncon 
függő ereklyetartót, melyet életében a király gonoszűző 
célból viselt a nyakában. A sír mellett őrizték kétélű csata- 
bárdját, ezüstkürtjét. Hermát készítettek akoponyacson- 
tok, kar alakú tartókat a kéz csontjai számára. Ezeket ün- 
nepi körmenetekben hordozták körül Váradon, különben 
az oltáron őrizték. Futaki Dömötör püspök a székesegy- 
ház homlokzatára tétette István, Imre és László szobrát, 
Zudar János püspök a templom elé László aranyozott 
lovas szobrát állíttatta. Valamennyi Kolozsvári Márton 
és György műve volt. 1273-ig a koporsójára, ez után fej- 
ereklyéjére tett kézzel esküdtek. Sírja istenítéletek díszle- 
teként szolgált. Így lett Várad leghíresebb nemzeti szen- 
télyünk a középkorban. 1406-ban a templomban tűzvész 
pusztított, László csontjai azonban sértetlenek maradtak. 
Sírját 1565-ben János Zsigmond erdélyi fejedelem protes- 
táns hajdúi pusztították el. A csontokból megmenekült 
néhány darab, a kincseket hatalmaskodó urak szerezték 
meg maguknak. Ennyit arról, hogy a szentség mit jelen- 
tett eredetileg a protestánsok és hitetlenek számára. 

Néhány kisebb és a külföldön található két karerek- 
lyéjén kívül a győri székesegyházban őrzik hermáját, a 
középkori magyar ötvösség remekét, mely ma is zarán- 
doklatok célpontja. 

A magyar szentek közül róla keletkezett a legtöbb le- 
genda. Tisztelete a katonaszentekével: Györgyével, Ja- 
kabéval, Mártonéval, Mihályéval, Móricéval és a sátánt 
legyőző Antiochiai Margitéval együtt a gyepűőrzést, 
honvédelmet szolgálta. A lányrabló kunt legyőző László 


herceg falképe főleg a történelmi határok menti kis temp- 
lomokban látható, melyeket eredetileg a „Szent László 
lándzsásainak" nevezett magyar határőröknek emeltek. 

A középkorban a „magyar háromkirályok”: István, 
Imre, László templomi kultusza virágzott. Erről számos 
oltár- és falkép, szoborcsoport, közös ereklye tanúsko- 
dik. Máig Erdély patrónusa. 

Bálint Sándor 126 róla elnevezett, neki szentelt temp- 
lomot említ a történelmi Magyarország területéről, lé- 
tezőket és elenyészetteket. Húsz település viseli a nevét, 
ami egyébként azt jelenti, hogy a szóban forgó falu (első) 
templomát egyházi kezdeményezésre szintén Szent Lász- 
lónak szentelték. Nevét számos világi intézmény is viseli. 

A szent király a hivatalos kultusz tárgya. A nép némileg 
másképp tisztelte. A középkorban a pesti kardcsiszárok, 
a kolozsvári kovácsok, a nagyszebeni szabók patrónusa 
volt. Szegeden a barokk ábrázolásain viselt sujtásos dísz- 
magyarja miatt a gombkötők, bárdja miatt a mészárosok 
választották. Az egyszerű emberek a csodatevő királyfit 
látták benne, méghozzá nem egészen az egyház szája íze 
szerint. Mint azt a verebélyi palóc búcsúsok éneke pél- 
dázza, akik a XIX. század első felében így zengedeztek a 


Mátreverebély-Szentkút Szent László forrásánál: 


„Szent Lászlónak szent lova, szent lovának szent 
lába, szent lábának szent patkója, szent patkójának 
szent nyoma: könyörögj érettünk." 


Tekinthetjük ezt az ereklyekultusz túlburjánzásának? 
Szentté avatásának, későbbi névünnepének kiválasztása is 
jelzi, hogy szentségét nem csak vallásos képzetek formál- 
ták. Bevett szokás szerint ugyanis a halál időpontját, azaz a 
, mennyei születésnapot" választották a szent ünnepnapjá- 
nak, ez esetben azonban több mint egy hónappal korább- 
ra tették, az említett csoda miatt. Az egyház által elismert 
szokványos csodákkal ellentétben a június 27-i csodát csil- 
lagászati esemény világítja meg. Azon a napon együtt állt 
az ég legfényesebb csillaga, a Sirius a Nappal. Hogy ez szol- 
gált a László-nap kiválasztásához, függetlenül attól, hogy a 
Sirius ekkor épp az együttállás miatt láthatatlan, elárulja, 
hogy Lászlót , múltjában" egy, a kereszténységet megelőző 
korból származó másik égi fényesség ragyogja körül, amit 
a középkori egyház még nem utasított el. Ezért csillag ő a 


mais énekelt XV. századi magyar nyelvű versben: 


„Idvezlégy kegyelmes szent László kerály! 
Magyarországnak édes oltalma, 

Szent kerályok közt drágalátus gyöngy, 
Csillagok között fényességes csillag." 


Alovag 

Lovag csak katonáskodó nemes lehetett, a jelesebb lova- 
gok hadak élén jártak. Nem lett mindegyikük szent, de 
egy igazi lovagnak gáncs nélkülinek kellett lennie, és a 
lovagi mintaképek szentek voltak: László Közép-Euró- 
pában egy sorba került az említett hit- és honvédő kato- 
naszentekkel. 

Elfogadott nézet szerint az Anjou királyok választot- 
ták őt maguknak lovagi mintául. E nézet több minde- 
nen alapszik. Például azon, hogy I. (Nagy) Lajos (ur. 
1342-1382), megkoronáztatása után elődeit követve 
elzarándokolt László váradi sírjához és ereklyéihez, s ott 
erősítő esküt tett. Ebben később veje, Zsigmond király 
(ur. 1387-1437) is követte, aki német-római császár, 
cseh király létére László mellé temettette el magát! Nagy 
Lajos a lovagi eszményképét aranyforintjára is ráverette. 
Ez a pénz az euró egyik elődje lett. A magyar aranypén- 
zeken Rudolf (ur. 1576-1608), illetve Bocskai István 
(1604-06) idejében vertek utoljára őt ábrázoló érmét. 
A Magyar Anjou Legendáriumban minden más szentnél 
több oldallal, huszonnégy képpel szerepel, a miniátor 
egyenesen magyar Szent Györgyként festi meg, a mon- 
dott szent fehér alapon vörös keresztes címerével jelenik 
meg zászlaján és pajzsán. Hasonló részletességgel sze- 
repel a Képes Krónikában. Nevezetes mondáját — Szent 
László herceg megszabadít egy leányt kun elrablójától — 
az Anjou-korban festik főleg a határok közelében emelt 
templomok falára. 

Tekintsünk el egyelőre a legenda-falkép ismert keleti 
előképeitől. A falkép és a legenda leírása az egykorú Ké- 
pes Krónikában Szent László lovagi erényeinek tömör 
foglalata. Melyek a lovag ismérvei? 

A lovaggá válásnak anyagi, képességbeli és erkölcsi 
feltételei voltak. Hacsak nem kóbor lovag volt az illető, 
birtokkal, saját várral rendelkezett (lovagvár). A drága 
páncélt és a fegyvereket csak a gazdagok engedhet- 
ték meg maguknak. Lovat kellett tartania, és csatlóst. 
Címert kellett viselnie a pajzsán, a fegyverkabátján, a 
ló takaróján. Tudnia kellett lovagolni, méghozzá ki- 
válóan. Küzdelemben, bajvívásban (lovagi tornán) 
helytállnia. A lovagi harcmodor ember ember elleni 
küzdelem. Bajvívásnál hosszú kopjákkal harcolnak. 
A cél: kiütni a másikat a nyeregből. Ha gyalogosan 
folytatják a küzdelmet, más fegyvereket használnak. 
Hőstetteit, csatáit, szerelmeit megénekelték. Olykor 
ő maga (lovagi költészet). A lovag erénye a hűség, a 
gyengék, a nők és a hit védelmezése. Ezért, amikor 
eljön az ideje, felölti a keresztet, és a Szentföld fölsza- 


badítására megy. 


Ezekkel az erényekkel László herceg fölös számban 
rendelkezett. Hercegként a mainál sokkalta nagyobb Bi- 
har vármegye ura. Bihar a korai Árpád-korban a dux (ve- 
zér, trónörökös) birtoka, vagyis megkoronázása előtt az 
övé. Bihar várában lakik, de Nagyvárad már az ő városa 
lesz. A pogány kunok ellen onnét vonul harcba, és Várad 
püspöke áldja meg, mint a hit védelmezőjét. Lovon, ne- 
héz páncélban, sereg élén megy vezérként, csatlósa ezer. 
Pajzsán címere fehér alapon vörös latin vagy kettős ke- 
reszt. Az előbbi Szent Györgyé, az utóbbi az országcímeré 
fordított, „Györgyös” színekkel. A pogány kunnal vívott 
párbaja elrabolt leányért zajlik. A rabló üldözése közben 
úgy tartja a kopját, mint bajvívás közben, kopjatörésnél 
szokás. A fönnmaradt freskók egyikén, Türjén bödönsi- 
sak takarja az arcát, mint a lovagi tornák bajvívóiét és a 
keresztesekét. Ez az ábrázolásmód azért lehet ilyen ritka, 
mert egy glóriás szentnek muszáj látni az arcát. (Ahogy a 
kosztümös történelmi filmek vitéz hőseinek, királyainak, 
El Cidnek, Ibelini Baliannak is látnunk kell az arcát, kü- 
lönben személytelenné válik vele a kapcsolatunk.) A kun 
megölése után, „noha nehéz sebben volt”, fa tövén a meg- 
szabadított leány ölébe hajtja a fejét, úgy enyelegnek. Ez 
az utóbbi jelenet a középkori világi művészetnek is ked- 
velt tárgya volt. 

A Manesse-kódex (Nagy Heidelbergi Daloskönyv, Zü- 
rich,1305-1340) a lovagi életet halhatatlanná tévő ké- 
peskönyv. A képek Károly Róbert uralkodása idején 
keletkeztek, a költemények korábban. A mű a középkori 
német líra valamennyi lovagi szerzőjének munkásságát 
tartalmazza. Köztük olyan nevezetességekét, mint Wal- 
ter von der Vogelweide, Tannhäuser. Készítője a művek 
elé egész oldalas képeket pingált róluk, olykor szívük höl- 
gyével együtt. 

A Minnesängerek, vagyis a trubadúrok larbre damourja: 
„szerelemfája” a rózsafa, a német lovagi Minne-dalokban 
inkább germánok és nyugati szlávok szent fája a hárs, rit- 


kábban szőlő. Walter von der Vogelweidénél: 


„A hársfaágak 

csendes árnyán, 

ahol kettőnknek ágya volt, 
ott láthatjátok 

a gyeppárnán, 

hogy fű és virág meghajolt. 
Fölöttünk az ág bogán 
Ejhajahujj! 

dalolt ám a csalogány!” 


Babits Mihály fordítása 

A Manesse-kódexben hét olyan képet találtam, amelye- 
ken fa alatt enyelegnek a szerelmesek. Jakob von Warte 
sebeit hölgye és annak szolgálója hársfa alatt fürdeti; 
Günther von dem Vorste hölgyével hárs és szőlő alatt 
iszogat. Szőlő alatt enyelgőkből kettőt, rózsafa alatti ha- 
sonlóból hármat is találtam. A rózsafa alatt heverő Kon- 
rad von Altstetten fejéhez úgy simul hölgye arca, mint a 
székelyderzsi freskón a , fejbenéző" leányé László herce- 
géhez. Említést érdemel, hogy a Szent László falkép-cik- 
lus tereskei és vitfalvi változatán a fa hársfa. Van olyan 
Minne-kép is, amelyen ágy szélén ülnek a szerelmesek. 


És akad ilyen legendás falkép is: Vitfalván. 


Fa alatt persze nem csak lovagok szerelmeskednek a 
hölgyükkel. Fa alatt találkoznak és enyelegnek a mese- 
beli szerelmespárok. Fa tövén esnek bűnbe - akárcsak 
Ádám és Éva - a népdal szerelmesei. Van még egy Szent 
Lászlóhoz kapcsolható érdekessége a kódexnek. Egy ké- 
pén a lovag előreszegzett kopjával hátranyilazó nomád 
lovast űz. 

Van történelmi alapja is László lovagi tiszteletének. 
Mégpedig az, hogy keresztes hadjárat vezetését vállalja, 
s ebben csak a halál akadályozza meg. 

Van néhány kisebb gond a falképek lovagjával. Bö- 
dönsisakja nem szabály, hanem kivétel. Ellenfele nem 
lovag a szó keresztény értelmében, és nem is úgy harcol. 
László sem lovagiasan győzi le. (Ahogy a Harrison Ford 
által alakított tudós egy kardjával hadonászó muszlimot 
Az elveszett frigyláda fosztogatói című filmben.) Miután 
nem éri utol, az elrabolt leánynak azt kiáltja, rántsa le a 
lóról. Később, birkózás közben sem tud fölébe kerekedni. 
Végül a lány segítségével győzi le. Ezek kisebb gondok. 
A nagyobb az, hogy a lovagi kultúra csak a nemességé 


volt, ezért nem várható, hogy a nekik kiszolgáltatott köz- 


nép hozzájuk hasonlóan gondolkodjék egy mégoly jelen- 
tős lovagról. Márpedig engem Szent László népi kultusza 
foglalkoztat. 

Ugyanakkor a lovagság intézménye a nomád harcosok- 
ra megy vissza, ez pedig már össznépi gyökérnek tekint- 
hető, mivel szolgává, cseléddé (szláv szavak) csak bűn 
elkövetésével válhatott magyar, és a jobbágy elnevezés is 
egy réteg hanyatlásának a jelzője. 

Az Anjou-kor felől nézve a XI. század vége az első ke- 
resztes hadjárat, a lovagkor kezdete. Magyarországon 
még nem, azzal együtt, hogy a lovagság eszméjét, gyakor- 
latát (kengyel) a keletről érkező lovas népeknek köszön- 

heti Európa, köztük a lovagkor felvirágzásához 
időben legközelebb, utoljára érkező magyarok- 
nak. A lovagi életforma mintáival már a pártus, 
szászánida Iránban találkozunk. Páncélos, bö- 
dönsisakos, öklelő (kopjatörő), kopját tartó ne- 
hézlovast ábrázol a Tak-e Busztáni kőszobor (V. 
század). A tadzsikisztáni Pendzsikentben ki- 
ásott szogd palota falképei (VII-VIII. század) a 
perzsa mintájú keleti lovagkultuszt sugározzák, 
egyúttal megismertetik velünk az avarok és no- 
mád eleink előkelőinek viseletét. A középkori 
perzsa miniatúrák őrzik e hagyományt a bajví- 
vók és a szerelmesek ábrázolásain. Újabban az 
Arthur mondakört, a lovagság ideológiáját meg- 
alapozó történetfüzért is keleti eredetűnek vé- 
lik: a római Britanniában szolgáló lovas szarma- 
tákhoz kötik. (Scott Littleton - Linda Malcor: Szkítiától 
Camelotig. Nyíregyháza, Szkíta Szarvas Könyvkiadó, 
2005.) 


A mondai hős 

Az ismertetett szerepek elégséges alapul szolgálnak a 
kultusz kialakulásához, páratlanná azonban a legendái 
teszik. E legendák inkább mondák vagy mondaszerűek. 
Többségük nem a királyt, hanem a herceg-hadvezér alak- 
ját ékesíti. Egyedi eset az övé, amennyiben sok legendá- 
ja keleti, ,pogány" eredetű, és ázsiai gyökerű csillag- és 
naphéroszi szerepbe öltöztetik. Az itt elmesélt példák a 
magyar egyház azon sikeres törekvéséről árulkodnak, 
hogy szentté avatásával, ősi mondáink személyére igazí- 
tásával ősi múltunkat is megkeresztelhessék. 

Különleges figyelmet érdemelt és kapott ez utóbbiak 
közül a Szent Lászlóról és a leányrabló kunról szóló mon- 
da, amiről már ejtettem szót. Ha igaz, a monda az úzokkal 
vívott kerlési, más néven cserhalmi ütközetből nőtt ki, de 
mint azt László Gyulától tudjuk, szkíta-iráni előképekre 
megy vissza. A monda krónikákból, falképekről, króni- 


kai miniatúráról, fametszetről ismert. Krónikás szövegét 
nem idézem. A nép e szövegeket nem olvasta, nem is igen 
hallhatta, mivel nem szerepeltek a liturgikus olvasmányok 
között. A falképeket viszont rendszeresen csodálhatta a 
templomokban. Azok hatottak rá. Ráadásul az ábrázo- 
lások készítői a krónikáktól eltérően tudták a mondát. 
A középkori művészetben nem ritka ez. A szöveget cen- 
zúrázhatta az egyház vagy a világi hatalom, de a képpel 
- gyakran értetlenségből — elnézőbbek voltak. A festők 
felfogása a mondott eltérések és a stiláris különbségek el- 
lenére egységesnek mondható. A falfestmények egy kap- 
tafára készültek, képregényszerűen megoldott esemény- 
soruk rendesen öt jelenetből áll: 

A bevezető (két) kép a magyar sereg megáldását, a Vá- 
radról történt kivonulást ábrázolja, illetve az ütközetet a 
kunokkal. Ezután kezdődik a mítosz. A szent üldözi a le- 
ányrabló kunt. Látható, hogy halhatatlanok. Lászlót nem 
öli meg a rá kilőtt nyílvessző, a kunt sem a testén áthatoló 
lándzsa. Sőt, a szájából láng csap ki, mint egy sárkányéból. 
A leány lerántja a kunt a lóról. A két vitéz birkózik. Jól is- 
mert mozzanat ez keleti eredetű meséinkből, szogd, iráni 
ábrázolásokról: a két sebezhetetlen hős így próbál fölül- 
kerekedni egymáson. A leány eközben a herceg bárdjával 
vagy karddal belevág a kun horgas inába. A csak sarkán 
sebezhető hős széles körben elterjedt mitikus motívum. 
Ezért is nevezzük a kérdéses testrészt Achilles-ínnak, 
Achilles-saroknak. A negyedik képen a leány a magyar 
vitéz által földre kényszerített kun fejét veszi. Az utolsó 
képen Szent László a fejét a leány ölébe hajtva pihen. Ez a 
jelenet is jól ismert keleti ábrázolásokról, jelen van keleti 
és magyar mesékben, balladáinkban is. 

Nagy Gézának és László Gyulának köszönhetően 
tudjuk aztis, hogy ez a képsor a világosság és a sötétség 
váltakozó sikerrel folyó éves küzdelmét jeleníti meg. 
Az utolsó kép nem a boldog vég, mivel a történet mi- 
tikus része újraindul az elejétől, ahogy az őszre tél, a 
télre tavasz következik. A nehéz sebbel pihenő herceg 
mellől a kun ismét elrabolja a leányt, hősünk összesze- 
di magát, és ismét utánuk ered. A ,legenda" e szerint 
tekinthető a magyar hősmesék tömör foglalatának. 
László Gyula elenyészett mítoszunkat, pogány hősepi- 
kánkat tekinti a forrásának. Jómagam megkíséreltem 
föltárni a monda csillagászati jelentését. Toroczkai- 
Wigand Ede 1916-ban megjelent könyvecskéje tanú- 
sítja, hogy a XX. század elején a csillaghit még szerves 
része a néphagyománynak. 

Itt erről csak annyit, hogy a mondabeli Szent László her- 
ceg a magyar hősmesék aranyhajú királyfiához hasonlóan 


a Napot személyesíti meg. Glóriája már nem egyszerűen a 


szent fejét övező dicsfény, hanem maga a napkorong. A fal- 
képek mondott jelenetei az égbolt négy évszakban látható 
csillagképeinek feleltethetők meg, akkor, amikor a Nap az 
évszakkezdetet jelző csillagképbe lép. Az üldözés kép a ta- 
vasz kezdetét mutatja. A küzdelem a nyár kezdetét. Ezen 
a képen Szent László glóriás feje a legfényesebb csillag, a 
Sirius helyére esik. Az egyház tett egy kísérletet a temp- 
lomokba egyáltalán nem való monda megkeresztelésére. 
Ezért változik Magyar Anjou Legendáriumban a megszaba- 
dított leány Szűz Máriává. 

A váci egyház alapítási legendája Szent Lászlóhoz kö- 
tődő csodaszarvasmonda, mely szintén a legenda szkíta 
és ősmagyar gyökerei miatt érdemli meg a figyelmün- 
ket. A krónika elmeséli, hogy Szent László hercegnek a 
mogyoródi csata előtt látomásban angyal jelenik meg, 
mely bátyja, Géza fejére koronát helyez. Ezért Géza 
megfogadja, hogy ha győznek, akkor templomot emel- 
tet e helyen a Szűzanya tiszteletére. A fivérek legyőzik 
Salamont. A csata után azt fontolgatják, hol álljon a 
megígért egyház. 


„És mikor ott állottak Vác alatt, ahol most Boldog 
Péter apostol egyháza van, egy szarvas jelent meg 
nekik, szarvai tele égő gyertyákkal; eliramodott elő- 
lük az erdő felé, és lábát azon a helyen vetette meg, 
ahol a mostani monostor van. A vitézek rányilaztak, 
mire a Dunába szökkent, és többé nem látták. Ennek 
láttán szólott Szent László: Bizony nem szarvas volt 
az, hanem Isten angyala. És mondotta Géza király: 
Mondjad, kedves öcsém, mit jelentettek az égő gyer- 
tyák, miket a szarvas agancsán láttunk? Felelt Szent 
László: Nem agancsok voltak azok, hanem szár- 
nyak, nem is égő gyertyák, hanem fényes tollak, lábát 
pedig azért vetette meg ott, mivel megjelölte a helyet, 
hogy ott építsük föl a Boldogságos Szűz egyházát, és 
ne másutt! (Hogy azonban az első látomás helye se 
maradjon épület nélkül, [...] elrendelték, hogy ott 
Szent Péternek, az apostolok fejedelmének tiszteleté- 
re emeljenek kápolnát.) " 

Képes Krónika, 1360 k. 


Az elemi iskolás gyerekek is , tudják", hogy ez a szarvas 
csakis csodafiúszarvas lehetett. Két részlet érdemel külön 
figyelmet. Géza király a szarvas agancsán égő gyertyákat 
lát. Olyan gyertyák ezek, amelyek a dozmati regösének- 
ben szerepelnek, maguktól gyulladnak, maguktól al- 
szanak, vagyis hunyorognak, azaz csillagok. A dozmati 
regöséneket a XIX. században gyűjtötték, és ugyanaz a 


kép szerepel benne, mint az 1358-ban festett miniatúrán. 

Homlokomon vagyon felkelő fényes nap, 
Oldalamon vagyon árdeli szép hold, 
Jobb vesémen vannak az égi csillagok, 
Haj regö rejtem, regö rejtem. 


Szarvam vagyon, ezer vagyon, 
Szarvam hegyén vannak 
Százezer sövények, 
Gyulasztlan gyulasztnak, 
Oltatlan alusznak, 

Haj regö rejtem, regö rejtem. 


Ez azonban semmi ahhoz képest, hogy Gézával szemben 
László herceg nem gyertyás agancspárt, hanem fényes 
tollakból álló tüzes szárnyakat lát. Ez a kép egészen a 
szkítákig megy vissza, akik csodaszarvasukat madarak- 


kal, szárnyakkal, lángokkal koronázták! 


A forrásfakasztó. Igazi mitikus szerepkör. Forrásvíz fa- 
kad lova patkójának helyén. A mondabeli forrás ógörög 
előképe a Pégaszosz nevű csodaló által fakasztott víz. 
Pégaszosz neve a pégé = forrás szóból ered. A britek a ten- 
ger hullámtaraját fehér lónak nevezték (white horse). 

A ló és a víz összekapcsolása azzal függhet össze, 
hogy a ló Amerikából származik, a befagyott Bering- 
szoroson át jutott az óvilágba, s folyamokon átúszva érte 
el Európát, azt a látszatot keltve, mintha víz szülte volna. 
A Pégaszosz csillagkép fölbukott lovat formáz, a hátáról 
leeső Androméda csillagkirálylánnyal. Ez szolgálhatott 
alapul ahhoz a képhez, mely szerint a László herceg által 
űzött kun lováról az elrabolt leány rablóstul leveti magát. 
A közismert legenda szerint László szomjas hadának a 
bibliai Sámsonhoz és Mózeshez hasonlatosan sziklából 
fakaszt vizet. A mozzanat iráni csillagmítoszból szárma- 


zik, a bibliai párhuzam csak papi ráerősítés. (Sámson és 


Delila egyetemes népmesei alakok. A már taglalt mondá- 
ban Szent László és a kun osztoznak Sámson szerepén, az 
elrabolt/megszabadított leány az ő Delilájuk.) 

Az óiráni mitológiának van egy különös alakja: 
Tistrija. Tistrija, a „Ragyogó csillag”, az „Első csillag", 
a „Vizek magva”, az „Eső és a termékenység forrása”, a 
jótékony nyári esőzés istene volt, aki kozmikus párvia- 
dalt vív Apaoszával, a szárazság démonával. Tistrija neve 
annyit tesz: „A három égitestből álló csillagképhez tar- 
tozó”. Az elnevezés az Orion övére vonatkozik, s a név 
az égbolt legfényesebb csillagát, a Nagy Kutya csillag- 
kép Orionnal szomszédos Siriusát takarja. Tistrijának a 
június utolsó harmadában kezdődő Rák havát szentel- 
ték (június 22. — július 23.), azt az időszakot, amikor a 
legforróbb a nyár, az esetleges aszály a még lábon álló 
termést fenyegeti, és amikor a Sirius nem látható, mivel 
a Nappal együtt áll. A visszatérő Sirius-Tistrija belelövi 
nyilát a Tejút „sziklájába”, amitől megnyílnak az ég csa- 
tornái. Iránban tehát a Sirius ugyanúgy a nyári száraz- 
ságban vizet hozó csillagisten volt, mint Egyiptomban, 
ahol a csillag eltűnése a Nílus közelgő áradását jelezte. 
Tistriját ráadásul az irániak is Íjásznak képzelték, csak- 
úgy, mint megfelelőit az egyiptomiak, hettiták, görögök, 
mezopotámiak, indiaiak, kínaiak és mások. 

A már többször említett iráni kapcsolatról. Kézai írja 
Magyar Krónikájában (1282-83 k.): 


s [Nimród] a vízözön után ment bé Evilat földjére, és 
feleségétől, Enétől nemzette Magort és Hunort; róluk 
a magyarok és hunok nevezete." 


Vagyis az Árpád-korban ténynek kezelték, hogy a ma- 
gyarok őse Észak-Iránban született. 

A monda szerint Szent Lászlót egy ízben a kunok beke- 
rítették, és egy völgybe szorult. A herceg egy szakadékot 
átugratva menekült meg. Amikor lova patája földre ért, 
víz szivárgott ki a földből. László a bárdjával kiszélesítet- 
te, és forrás tört elő. Egy 1714-es szöveg szerint egy néma 
kisfiú vizet keresvén lemaradt apjától. Imájára megjelent 
a Szűzanya, és egy lópatkó alakú mélyedésre mutatott, 
ahol víz csillant fel. Szomját oltotta, és apja után kiáltott — 
meggyógyult némaságából. A forrásnak 1195-ben Szent- 
kút lett a neve, és szentté is nyilvánították. 1700-ban 
aranykereszt ragyogott fel a vízben. XI. Kelemen pápa ki- 
vizsgáltatta az azóta megtörtént gyógyulásokat, melyek 
valódiságát elfogadta. 1701-ben a hívők ezrei előtt jelent 
meg a Boldogságos Szűz, a trónján ülve, és a kis Jézust 
tartva a karjaiban. Mátraverebély-Szentkút ma is zarán- 


doklatok, gyógyulást keresők célpontja. A forrásfakasz- 


tást másutt, így a felvidéki Jászó-Döbrödön is mesélik, 
ahol mais ad vizet a Szent László-forrás. Mária itt is meg- 
jelent az "50-es években. Ezért (!) szlovák kommunisták 
fölgyújtották a búcsújáróhely templomát. Szent László 
Csíkszépvízen és Iváncsánis fakasztott vizet. Az Iváncsa 
melletti római kori útmaradványnak Szent László útja a 
helyi neve. A falu melletti patak is Szent László nevét vi- 
seli. Ez arra vall, hogy a vizet adó Szent Lászlót a magya- 
rok országszerte tisztelték. 

A hadvezér emlékezetét élteti az a legenda, mely sze- 
rint vadállatokat imádkozik éhező seregének. 

Jól ismert a tordai hasadék eredetmondája: a ,kunok" 
a tordai hegyekben üldözőbe vették, s már majdnem 
utolérték, amikor imádságára a hegy szétnyílt. Lovának 
nyolcszögű patkónyomát őrzi itt a Patkóskő. 

Szent László pénze. Az üldözött ellenség a rabolt ara- 
nyat szórja a magyarok elé, hogy fölhagyjanak az üldö- 
zéssel. Szent László fohászára a pénzek kővé változnak, 
a magyar sereg fölhagy a kővé vált pénzek fölszedegeté- 
sével, utoléri és legyőzi a betolakodót. A monda alapja a 
nummulinánaknevezettmegkövesedett óriás ősegysejtű, 
amely szép számban fordul elő a Kárpát-medencében. 

Sok helyi népmonda övezi alakját. Istvánon kívül más 
szentünk és királyunk nem nagyon dicsekedhet hason- 
lókkal. Csak néhány eligazító nevet említek. Ilyenek a 
gyógyító Szent László füve (Gentiana cruciata, keresztes 
tárnics), Szent László kősátra a Mecsekben (Sátor-kő, 
mai nevén Barna-kő barlang), a Szabolcs megyei Béltek 
(Krasznabéltek, Románia), a Zala megyei Deák Balázs és 
Szent László nemesei. 

Szent László halottas szekere elindul Váradra. A ki- 
rályt halála után először a somogyvári apátságban 
temették el, majd, amikor a nagyváradi székesegyház 
elkészült, koporsóját oda vitték át. A népmonda sze- 
rint Nagykereki onnan kapta a nevét, hogy amikor az 
éjjeli pihenőre leállított halottas szekérből kifogták a 
lovakat, kerekei maguktól megindultak Váradnak. A 
már emlegetett kép és szöveg közti különbségre példa, 
hogy a mondát illusztrálja a Képes krónika, de a szö- 
veg nem említi. Csillagmonda ez is. A halottas jármű, 
amelyik magától halad, a Göncölszekér, melyet eleink 
Szent László szekerénekis neveztek. A csillagképet sok 
nép halottszállító járműként tartotta számon, mely a 
halott hérosz csillaglelkét, az eltávozott Napot vitte a 
túlvilágra. 

Szent László utolsó győzelme. 1345 farsangján, amikor 
a székelyek Laczkfy Andrással az élükön a tatárok ellen 
harcoltak, László hermája eltűnt a nagyváradi székes- 


egyház oltáráról, elment, hogy együtt küzdjön híveivel. 


És amikor ismét a helyén találták, izzadt. Még ebben a 
legendában is a honvédő katona az első. 

Összefoglalva: a kultusz a népet (asszonyokat) védel- 
mező, vizet adó, embereit tápláló, gyógyító, a meséink- 
ben főszerepet játszó naphérosz vonásait viselő harcos, 
szent lovagkirályunkat övezi mind a mai napig. Ezt ta- 
núsítja, hogy László a protestánsok körében is a legnép- 
szerűbb férfinevünk - az Istvánnal váltakozva. 2006-ban 
Magyarországon első számú férfinév a László 342 489 
képviselővel. Második névként 55 074 viselte, köztük én 
is. Székely felem kapta. Anyai részről székely vagyok, és 
székely nagyapám László volt. 

